Ek vermoed dit was moeilik om die gedigte in Afrikaans te vertaal weens die digter se benadering tot taal en die verwikkeldheid van die gedigte.
Die woordorde is anders as in die Duits en dit is presies reg. Die vertaling kry lewensreg in Afrikaans en is nie ’n skadu van die Duits nie.
Dit is ’n baie interessante uiteensetting wat jy gee van die gebruik van “asimptoties” in jou vertaling, Helize. Die aansluiting by Van Wyk Louw se gedig werp nuwe lig op die Celan gedig.
Enkele woorde in ’n vertaling kan soms ’n gedig in ’n ander koers stuur as wat die digter dalk bedoel het. (Ek verwys nie na jou vertaling hier nie). ’n Engelse vertaling van een van Pablo Neruda se cantos uit “Alturas de Macchu Picchu” lewer “panes” as “loaves” wat die gedig sterk binne die Christelike religieuse sfeer intrek, iets wat Neruda waarskynlik nie bedoel het nie.
Dan ook “vuur” vir “brauen”. Die Duitse woord het konnotasies soos “brou” en “’n konkoksie maak”. Maar “vuur” is ’n raak keuse in Afrikaans, al beweeg dit weg van die letterlike.
Dit is egter min dat jy sien dat woorde weggelaat word in ’n vertaling. Ek sou graag wou weet waarom die “draussen” in die fragment hierbo nie vertaal is nie. Dit kon iets wees soos: “met die/ verjaagde vonke daar buite”. Wou die vertaler dalk die afgestroopte, kort sinsnedes behou wat in die Duits voorkom?